Nhar il-Ħadd, Varist Bartolo ma tkellimx biss fuq l-operazzjonijiet "tat-€30". Tkellem ukoll li mhux xieraq li uħud iġiegħlu lil Joseph jagħmilha tal-goalkeeper, meta għandhom bżonnu bħala centre forward. Kif nafu l-attenzjoni tal-medja kien fuq l-operazzjonijiet "tat-€30" li sfortunatment difnet il-messaġġ ħafna iktar qawwi tal-goalkeeper. Il-messaġġ dwar Joseph, li qed ikun imġiegħel jilgħab ta' goalkeeper, hu wieħed ċar ħafna fil-kuntest ta' x'inhu għaddej bħalissa fil-pajjiż: il-każ tax-xufier ta' Manwel Mallia. Il-każ għadu qed jiżviluppa u xejn ma neskludi li joħorġu affarijiet li s'issa għadna ma nafu xejn dwarhom. Il-Ministru Mallia kellu żewġ toroq quddiemu. Jew jerfa' r-responsabbilta' politika għal dak li ġara inkella jitfa' r-responsabbilta' politika fuq sħabu fil-Kabinett. Manwel Mallia għażel it-tieni triq. Ir-responsabbilta' ma refagħhiex hu. Minflok qed iġiegħel lill-Kabinett kollu jerfagħħa floku. L-ebda Gvern ma jieħu pjaċir jagħmilha ta' goalkeeper għal Ministru li daħal jew daħħluħ fl-inkwiet, irrispettivament minn jekk għandux tort jew le. Manwel Mallia seta għażel it-triq tal-irġulija. Minflok qed jippretendi li r-responsabbiltajiet tiegħu iġorruhom sħabu, li ttrasformhom kollha f'goalkeepers. L-anqas rispett lejn sħabu fil-Kabinett m'għandu: irid jitfa' fuqhom il-piżijiet tal-Ministeru tiegħu. Kieku Manwel Mallia irriżenja mill-ewwel kien ikun għamel pass tajjeb, pass ta' irġulija . Issa, jekk jirriżenja ikun pass ta' mistħija.
Il-goalkeeper ta' Manwel Mallia